חוק המים (תיקון מס' 27), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2604, עמ' 394, 2017-02-13T00:00:00+02:00
חוק המים (תיקון מס' 27), התשע"ז–2017 התקבל בכנסת ביום ג' בשבט התשע"ז (30 בינואר 2017). החוק קובע כי מפיקי מים לא ישלמו כבעבר היטלים לאוצר המדינה בעד הפקת המים, והתשלומים שייגבו מהם עבור אספקת המים יועברו לטובת משק המים וישמשו את כלל צרכני המים, מה שיוביל להוזלת כלל תעריפי המים. עוד נקבע כי הכללים לחישוב תעריפי המים יתבססו על עקרונות אחידים ארציים, על העלויות הנדרשות בקשר להפקת המים והספקתם ועל נוסחאות קבועות. עוד נקבע כי רשות המים הארצית תוסמך לגבות מבעלי רישיונות הפקה שהם גם בעלי רישיונות הספקה דמי מים ולקבל דיווחים מבעלי רישיונות על מים שהפיקו או סיפקו. בנוסף, הוחלט כי יופרד הליך רישוי הפקת המים מהליך רישוי הספקת המים. לבסוף, החוק קובע אמצעים וכלים נוספים לפיקוח על ביצוע הוראות החוק והגברת סמכויות הפיקוח והאכיפה לרבות הטלתם של עיצומים כספיים, על השחקנים הפועלים במשק המים ובכלל זה רשות המים הארצית.